**Augusto da Costa**, nado no Río de Xaneiro o 22 de outubro de 1920 e finado na mesma cidade o 1 de marzo de 2004, foi un futbolista brasileiro que xogaba como lateral dereito. Desenvolveu toda a súa carreira entre o São Cristóvão e o Vasco da Gama. Foi internacional coa selección brasileira, á que capitaneou no Mundial de 1950, proclamándose subcampión.

Traxectoria
-----------

### Como futbolista

Comezou a súa carreira como futbolista en 1935 no São Cristóvão, club no que xogou durante oito anos e co que gañou o Torneo Municipal en 1943. En 1940, nun partido contra o Atlético Mineiro, unha entrada súa sobre Dondinho, pai de Pelé, lesionou gravemente a este, que non volveu xogar co club mineiro.

Porén, os seus maiores éxitos logrounos co Vasco da Gama, equipo no que xogou de 1945 a 1954 e do que foi capitán. Co Vasco gañou cinco Campionatos Cariocas (1945, 1947, 1949, 1950 e 1952), así como varios torneos en diferentes xiras por América do Sur, incluíndo o Campionato Suramericano de Campións, considerado o precursor da Copa Libertadores. Disputou 311 partidos co Vasco da Gama, nos que marcou 22 goles.

### Selección brasileira

Foi internacional coa selección brasileira entre 1946 e 1950, tempo durante o que xogou 20 partidos e marcou un gol. Participou en dous Campionatos Suramericanos, gañando o segundo deles, en 1949, tras golear por 7-0 na final a Paraguai. Durante ese campionato marcou o seu único gol co Brasil, nunha goleada por 7-1 sobre o Perú.

Capitaneou á *canarinha* no Mundial de 1950, disputando como titular todos os partidos, incluída a derrota no encontro decisivo ante o Uruguai no Maracanã, que pasou á historia co nome de Maracanazo. Foi o seu último partido como internacional, pois non volveu ser convocado.

### Como adestrador

Rematada a súa carreira como xogador, probou sorte como adestrador. Dirixiu o Guará-DF e foi axudante de Martim Francisco no Vasco da Gama. En xullo de 1957 foi contratado polo Belenenses de Portugal para ocupar o lugar de Fernando Riera. Estivo á fronte do equipo durante só oito xornadas, ata que foi substituído por Helenio Herrera.

Fóra do fútbol traballou como policía dende a súa época de futbolista do São Cristóvão. Formou parte da Policía Militar Especial do Río de Xaneiro e tras deixar o fútbol trasladouse a Brasilia, onde ascendeu a tenente-coronel e comandante da GEB (Garda Especial de Brasilia). Tamén traballou como censor federal, censurando obras artísticas como cancións ou filmes antes e durante a ditadura militar.

Palmarés
--------

São Cristóvão
* **Torneo Municipal (1):** 1943.

Vasco da Gama
* **Campionato Carioca (5):** 1945, 1947, 1949, 1950, 1952.
* **Torneo Octogonal Rivadávia Corrêa Meyer (1):** 1953.
* **Campionato Suramericano de Campións (1):** 1948.

Selección brasileira
* **Campionato Suramericano (1):** 1949.
* **Copa Rio Branco (1):** 1947

Notas
-----

1. ↑  Mangini, Claudio (28 de maio de 2014). "Le lacrime di Pelè fanno piangere gli altri" (en italiano). Consultado o 27 de abril de 2022.
2. ↑  Rozenberg, Marcelo. "Dondinho" (en portugués). Consultado o 27 de abril de 2022.
3. 1 2  "Augusto da Costa… um capitão para não esquecer" (en portugués). 23 de decembro de 2012. Consultado o 27 de abril de 2022.
4. 1 2  De Vico, Marcello (23 de março de 2012). "Capitão da censura" (en portugués). Consultado o 27 de abril de 2022.
5. 1 2  Rozenberg, Marcelo. "Augusto" (en portugués). Consultado o 27 de abril de 2022.
6. 1 2  Tabeira, Martín. "Southamerican Championship 1949". *rsssf.com* (en inglés). Arquivado dende o orixinal o 27 de marzo de 2009. Consultado o 27 de abril de 2022.
7. 1 2  "Augusto da Costa (do Vasco da Gama) novo treinador do Belenenses chegou hoje a Lisboa" (en portugués). 26 de febreiro de 2016. Consultado o 27 de abril de 2022.
8. ↑  "Augusto da Costa, conquistou cinco campeonatos estaduais pelo Vasco da Gama como zagueiro" (en portugués). 5 de maio de 2014. Consultado o 27 de abril de 2022.

Véxase tamén
------------

### Ligazóns externas

* Datos do xogador no sitio web da Confederación Brasileira de Fútbol *(en portugués)*. Arquivado dende o orixinal o 7 de febreiro de 2009.

| * v
* c
* e
Vasco da Gama - Campión Suramericano 1948 |
| --- |
| 
* PT Barbosa
* PT Barchetta
* DF Capão
* DF Rafanelli
* DF Augusto (c)
* CC Danilo
* CC Ely
* CC Jorge
* CC Moacir
* DI Ademir
* DI Lelé
* DI Maneca
* DI Djalma
* DI Chico
* DI Friaça
* DI Néstor
* DI Ismael
* DI Dimas
* Adestrador: Flávio Costa

 |

| * v
* c
* e
Selección do Brasil - Subcampioa do Mundo de 1950 |
| --- |
| 
* PT Barbosa
* PT Castilho
* DF Augusto  (c)
* DF Ely
* DF Juvenal
* DF Nena
* DF Nilton Santos
* CC Bauer
* CC Bigode
* CC Danilo
* CC Noronha
* CC Rui
* AT Adãozinho
* AT Ademir
* AT Alfredo II
* AT Baltazar
* AT Chico
* AT Friaça
* AT Jair
* AT Maneca
* AT Rodrigues
* AT Zizinho
* Adestrador: Costa

 | Brasil |

|  |  |
| --- | --- |
| Control de autoridades | 
* Wd: Q769862
* FIFA: 48147
* NFT: 19215
* Transfermarkt: 248070
* Worldfootball: augusto

 |